b'\n_START_ARTICLE_\nPinigai\n_START_PARAGRAPH_\nPinigai\xc2\xa0\xe2\x80\x93 atsiskaitymo u\xc5\xbe prekes ar paslaugas, taip pat kaupimo priemon\xc4\x97. Pinigai yra vienas pagrindini\xc5\xb3 ekonomikos mokslo tyrim\xc5\xb3 objekt\xc5\xb3._NEWLINE_Pinigai gali b\xc5\xabti nat\xc5\xabraliai reti (kaip brangieji metalai) ar dirbtinai reti (kaip valstyb\xc4\x97s spausdinami pinigai). \xc5\xa0iuolaikiniai pinigai yra abstrakt\xc5\xabs\xc2\xa0\xe2\x80\x93 tik \xc5\xbeymi sutartin\xc4\x99 vert\xc4\x99. Did\xc5\xbeioji dalis konkre\xc4\x8dios \xc5\xa1alies pinig\xc5\xb3 neturi materialios formos\xc2\xa0\xe2\x80\x93 jie egzistuoja kaip buhalterin\xc4\x97s apskaitos \xc4\xafra\xc5\xa1ai._NEWLINE_\xc5\xa0iuolaikiniai pinigai\xc2\xa0\xe2\x80\x93 tai neasmeninis skolos ra\xc5\xa1telio pakaitalas, kur\xc4\xaf galima perduoti kitam \xc5\xbemogui ar juridiniam asmeniui mainais u\xc5\xbe paslaug\xc4\x85 ar daikt\xc4\x85, t. y. skolos \xc5\xbeenklas, kad ka\xc5\xbekas yra prasiskolin\xc4\x99s bankui ir yra \xc4\xafsipareigoj\xc4\x99s atidirbti t\xc4\x85 visuotinai priimt\xc4\x85 vert\xc4\x99, kuri nurodyta pinigo kupi\xc5\xabroje. Visos kitos pinig\xc5\xb3 prasm\xc4\x97s yra iliuzin\xc4\x97s, t. y. pinigai tiesiogiai nebedengiami jokiomis materialin\xc4\x97mis vertyb\xc4\x97mis. Bank\xc5\xb3 pagrindin\xc4\x97 funkcija yra kontroliuoti, kad skolininkai savo \xc4\xafsipareigojimus u\xc5\xbedirbti nustatyt\xc4\x85 vert\xc4\x99 realiai vykdyt\xc5\xb3, nes tik tada pinigai, kaip vert\xc4\x97s ekvivalentas, turi prasm\xc4\x99. Tod\xc4\x97l bendr\xc4\x85ja prasme nebesvarbu, kok\xc4\xaf pavidal\xc4\x85 priima pinigai (popieriniai, elektroniniai ir t. t.), o svarbu tik tai, kad j\xc5\xb3 vert\xc4\x99 atitinkanti skola b\xc5\xabt\xc5\xb3 reali, gr\xc4\x85\xc5\xbeintina ir jos apskaita grie\xc5\xbetai kontroliuojama. Idealiu atveju, skol\xc4\x85 gra\xc5\xbeinus bankui, atitinkama pinig\xc5\xb3 vert\xc4\x97 kredit\xc4\x85 i\xc5\xa1davusio banko turi b\xc5\xabti i\xc5\xa1imama i\xc5\xa1 apyvartos._NEWLINE_\xc5\xa0iais laikais taip pat svarbi pinig\xc5\xb3 savyb\xc4\x97 yra tai, kad jie konkre\xc4\x8dioje \xc5\xa1alyje yra \xc4\xafstatymi\xc5\xa1kai privalomi priimti kaip atsiskaitymo priemon\xc4\x97, tod\xc4\x97l pinigais nelaikomi kiti mainams naudojami daiktai.\n_START_SECTION_\nAtsiradimas ir istorija\n_START_PARAGRAPH_\nPinigai kaip universalus main\xc5\xb3 matas atsirado siekiant supaprastinti prekyb\xc4\x85. Savo atsiradimo prad\xc5\xbeioje pinigai patys tur\xc4\x97jo vert\xc4\x99, nes buvo daromi i\xc5\xa1 brangi\xc5\xb3j\xc5\xb3 metal\xc5\xb3._NEWLINE_Seniausios \xc5\xbeinomos monetos buvo nukaldintos apie 700 m. pr. m. e. Lydijoje (dabar\xc2\xa0\xe2\x80\x93 Vakar\xc5\xb3 Turkija),- \xc5\xa1ioje senov\xc4\x97s valstyb\xc4\x97je jos gamintos i\xc5\xa1 vadinamojo elektrumo, t. y. tam tikro aukso ir sidabro lydinio._NEWLINE_Pirmieji popieriniai pinigai atsirado XI a. Kinijoje, Song dinastijos laikotarpiu.'